AIŠKINAMASIS RAŠTAS

Dėl savivaldybės būsto išnuomojimo

1. **Parengto tarybos sprendimo projekto tikslai ir uždaviniai**

Molėtų rajono savivaldybės taryba 2020 m. sausio 30 d. priėmė sprendimą Nr. B1-11 „Dėl savivaldybės būsto pirkimo Molėtų rajono savivaldybės nuosavybėn“. 2020 m. gegužės 13 d. buvo pasirašyta gyvenamojo namo su kiemo statiniais, esančiais Molėtų r., Čiulėnų sen., Cezariškių k., Cezariškio g. 5 (toliau – savivaldybės būstas), pirkimo-pardavimo sutartis. Nupirkus savivaldybės būstą, jame buvo atliekami remonto darbai, tikslinami kadastriniai matavimai, registruojami duomenų pakitimai.

Molėtų rajono savivaldybės administracija 2021 m. sausio 28 d. gavo G. K. prašymą išnuomoti jam su žmona R. savivaldybės būstą.

Savivaldybės būsto pirkimo ekonominiame ir socialiniame pagrindime, patvirtintame Molėtų rajono savivaldybės administracijos direktoriaus 2020 m. sausio 21 d. įsakymu Nr. B6-50 ,,Dėl savivaldybės būsto pirkimo ekonominio ir socialinio pagrindimo patvirtinimo“, nurodyta, kad, atsižvelgus į Lietuvos Respublikos kultūros ministerijos 2019 m. gegužės 30 d. rašte Nr. S2-1539 „Dėl G. K. prašymo“ išdėstytas aplinkybes, ir į tai, kad G. K. yra Molėtų miesto garbės pilietis, nupirktas savivaldybės būstas bus išnuomotas G. K. vadovaujantis Lietuvos Respublikos valstybės paramos būstui įsigyti ar išsinuomoti įstatymo 14 straipsnio 1 dalies 4 punktu bei Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, vadovaujantis visuomeninės naudos, efektyvumo, racionalumo ir viešosios teisės principais.

Atsižvelgus į tai, kad savivaldybės būstas išnuomojamas G. K., kaip asmeniui, kuris savo darbais ir veikla mokslo, kultūros ir visuomeninėje srityse garsino Molėtų rajono savivaldybę Lietuvoje ir užsienyje, už pilietiškumą ir nuopelnus, atkuriant Lietuvos nepriklausomybę bei svarų indėlį, kuriant Molėtų rajono gyventojų kultūrinę ir dvasinę gerovę, siūloma sprendime nustatyti, kad Nuomininkui ir jo šeimos nariams leidžiama deklaruoti gyvenamą vietą savivaldybės būste, ir kad Nuomininko šeimos narių gyvenamoji vieta savivaldybės būste gali būti deklaruota ne ilgiau kaip 2 (du) mėnesius po Nuomininko mirties.

Savivaldybės būstas bus išnuomotas rinkos kaina, taikant rinkos pataisos koeficientą R = 7. Vieno mėn. nuomos kaina – 77,40 Eur.

Parengto sprendimo projekto tikslas – išnuomoti G. K. 2 kambarių 73,47 kv. m bendrojo ploto gyvenamąjį namą (unikalus Nr. 6290-0001-8010; plane pažymėtas 1A1ž), šulinį (unikalus Nr. 4400-5590-6604; plane pažymėtas k), nuotekų rezervuarą (unikalus Nr. 4400-5590-6615; plane pažymėtas r), esančius Molėtų r. sav., Čiulėnų sen., Cezariškių k., Cezariškio g. 5, rinkos kaina ir taikyti rinkos pataisos koeficientą R = 7. Šeimoje du asmenys.

**2. Šiuo metu esantis teisinis reglamentavimas**

Lietuvos Respublikos civilinio kodekso 6.580 straipsnio 2 dalis;

Lietuvos Respublikos vietos savivaldos įstatymo 6 straipsnio 3, 15 punktai, 16 straipsnio 2 dalies 26 punktas, 48 straipsnio 1 dalis;

Lietuvos Respublikos paramos būstui įsigyti ar išsinuomoti įstatymo 14 straipsnio 1 dalies 4 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 2 dalies 7 punktas;

Lietuvos Respublikos gyvenamosios vietos deklaravimo įstatymo 4 straipsnio 13 dalis;

Molėtų rajono savivaldybės būsto ir socialinio būsto nuomos ir naudojimo tvarkos aprašo, patvirtinto Molėtų rajono savivaldybės tarybos 2019 m. rugsėjo 26 d. sprendimu Nr. B1-194 „Dėl Molėtų rajono savivaldybės būsto ir savivaldybės socialinio būsto nuomos ir naudojimo tvarkos aprašo patvirtinimo“, 32.5 papunktis, 33 punktas;

Molėtų rajono savivaldybės tarybos 2020 m. vasario 26 d. sprendimas Nr. B1-60 „Dėl rinkos pataisos koeficiento, taikomo Molėtų rajono savivaldybės būsto (išskyrus socialinį būstą) nuomos mokesčiui apskaičiuoti, nustatymo“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – priėmus sprendimą Molėtų rajono savivaldybės administracija turės galimybę suteikti G. K. gyvenamąjį plotą.

**4. Priemonės sprendimui įgyvendinti**

Sudaryti savivaldybės būsto nuomos sutartį.

**5. Lėšų poreikis ir jų šaltiniai**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.